北窗三友
作者：白居易
朝代：唐

paragraphs: 今日北窗下，自問何所爲。
欣然得三友，三友者爲誰。
琴罷輙舉酒，酒罷輙吟詩。
三友遞相引，循環無已時。
一彈愜中心，一詠暢四肢。
猶恐中有間，以酒彌縫之。
豈獨吾拙好，古人多若斯。
嗜詩有淵明，嗜琴有啓期。
嗜酒有伯倫，三人皆吾師。
或乏儋石儲，或穿帶索衣。
弦歌復觴詠，樂道知所歸。
三師去已遠，高風不可追。
三友游甚熟，無日不相隨。
左擲白玉巵，右拂黃金徽。
興酣不疊紙，走筆操狂詞。
誰能持此詞，爲我謝親知。
縱未以爲是，豈以我爲非。